**Az előterjesztést megtárgyalta:**

 - Gazdasági és Jogi Bizottság

**E L Ő T E R J E S Z T É S**

**Szombathely Megyei Jogú Város Közgyűlése**

**2021. október 28-i ülésére**

**J E G Y Z Ő I T Á J É K O Z T A T Ó**

**a Polgármesteri Hivatal törvényességi és**

**hatósági munkájáról, a Hivatal tevékenységéről**

Szombathely Megyei Jogú Város Önkormányzata Szervezeti és Működési Szabályzata 22. § (4) bekezdés b) pontja értelmében a jegyző a Közgyűlésen tájékoztatást ad a hatósági munkáról, a törvényesség helyzetéről, és azokról a kihirdetett, vagy hatályba léptetett jogszabályokról, amelyek az önkormányzat, vagy a hivatal feladatkörét, hatósági hatáskörét érintik, megváltoztatják, illetve új feladatkört állapítanak meg. A Magyarország helyi önkormányzatairól szóló 2011. évi CLXXXIX. törvény (a továbbiakban: Mötv.) 81. § (3) bekezdés f) pontja alapján a jegyző évente beszámol a képviselő-testületnek a hivatal tevékenységéről. A testület a hatósági és törvényességi tájékoztató keretében a hivatal tevékenységéről folyamatosan értesül, ezért ezen tájékoztató az SZMSZ-ben foglaltakon túl a Mötv. előírásainak történő megfelelést is szolgálja. E kötelezettségeknek eleget téve a Polgármesteri Hivatal belső szervezeti egységeinek vezetőivel áttekintettük a hatósági munkát és a hivatal működését, amelynek eredményeiről az alábbiakban tájékoztatom a Tisztelt Közgyűlést:

Tájékoztatom a Tisztelt Közgyűlést, hogy a járványügyi helyzet alakulását és a központi intézkedéseket folyamatosan figyelemmel kísérve, a Hivatal és intézményei működése megfelelnek a Kormány által megalkotott rendeleteknek, a biztonságos munkavégzéshez kapcsolódó előírásoknak.

A **Jogi és Képviselői Osztály** vezetője az alábbi tájékoztatást adta a megjelent fontosabb jogszabályváltozásról és az osztály munkájáról:

2021. szeptember 29. napján kihirdetésre került a 2021. évi CII. törvény a koronavírus-világjárvány elleni védekezésről szóló 2021. évi I. törvény módosításáról.

A törvénymódosítás értelmében 2022. január 1. napján veszti hatályát a 2021. évi I. törvény, illetve a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény egyes rendelkezéseinek eltérő alkalmazásáról szóló 307/2021. (VI. 5.) Korm. rendelet. Ennek megfelelően, bár a veszélyhelyzet fennáll, 2021. december 31-ig a katasztrófavédelemről és a hozzá kapcsolódó egyes törvények módosításáról szóló 2011. évi CXXVIII. törvény 46. § (4) bekezdésétől eltérően a települési önkormányzat képviselő-testülete, a fővárosi, megyei közgyűlés, illetve ezek bizottsága feladat- és hatáskörét maga gyakorolja.

A **Jogi Iroda** elvégezte az Önkormányzat és a Polgármesteri Hivatal által kötött valamennyi szerződés jogi kontrollját, a vonatkozó belső utasításoknak megfelelően.

A 2021.09.01. - 2021.09.30. közötti időszakban 55 db szerződés jogi kontrolljára került sor.

Az iroda nyilvántartja a hatályos önkormányzati rendeleteket, gondoskodik azok kihirdetéséről.

A 2021. szeptember 30. napján tartott Közgyűlésen megalkotott rendeletek az alábbi időpontban kerültek kihirdetésre:

2021. október 5. napján kihirdetésre került:

* az önkormányzat 2021. évi költségvetéséről szóló 7/2021. (II.25.) önkormányzati rendelet módosításáról szóló 30/2021. (X.5.) önkormányzati rendelet – hatályba lépett 2021. október 6. napján;
* a Szombathely Megyei Jogú Város Önkormányzata vagyonáról szóló 40/2014. (XII.23.) önkormányzati rendelet módosításáról szóló 31/2021. (X.5.) önkormányzati rendelet – hatályba lépett 2021. október 6. napján;
* a vásárok és piacok működéséről szóló 34/1995. (X.26.) önkormányzati rendelet módosításáról szóló 32/2021. (X.5.) önkormányzati rendelet – hatályba lépett 2021. október 8. napján;
* a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet módosításáról szóló 33/2021. (X.5.) önkormányzati rendelet – hatályba lépett 2021. október 6. napján;
* a települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet módosításáról szóló 34/2021. (X.5.) önkormányzati rendelet – hatályba lépett 2021. október 6. napján;
* az egészségügyi alapellátásról és körzeteinek meghatározásáról szóló 8/2018. (V.7.) önkormányzati rendelet módosításáról szóló 35/2021. (X.5.) önkormányzati rendelet – hatályba lép az alapellátásért felelős országos módszertani intézet, az országos tisztifőorvos és a működési engedély kiadására hatáskörrel rendelkező egészségügyi államigazgatási szerv véleményének kézhezvételét követő napon.

A fenti rendeletek a jogszabályi előírásoknak megfelelően megküldésre kerültek a Vas Megyei Kormányhivatalnak, illetve a rendeletek és az azok által módosított rendeletek feltöltésre kerültek a www.szombathely.hu honlapra és a Nemzeti Jogszabálytárba. Továbbá a lakosság értesítése a rendeletek kihirdetéséről a Városi TV útján megtörtént.

A 2021. szeptember 30-i rendes Közgyűlésen elfogadott határozatok, és a közgyűlés jegyzőkönyve is megküldésre, illetve – a nyilvános ülést illetően – kihirdetésre és a honlapra feltöltésre került.

Az iroda végezte a közgyűlés és a bizottságok hatáskörébe tartozó döntések jogi kontrollját.

A **Képviselői Iroda** végezte a közgyűlés és a bizottságok hatáskörébe tartozó döntések adminisztrációját.

Az iroda elkészítette a Polgármesteri Hivatal 2021. szeptember 1. – 2021. szeptember 30. közti időszakára vonatkozó iktatókönyvek szerinti hivatali statisztikát:

|  |  |
| --- | --- |
| **Az iktatott ügyiratok megnevezése** | **Az iktatott ügyiratok száma** |
| **Ágazat** | **2021.09.01. - 2021.09.30.** |
| **Főszám** | **Alszám** |
| **A) PÉNZÜGYEK** | **2563** | **980** |
| A.1. Adóigazgatási ügyek | 2563 | 980 |
| **B) EGÉSZSÉGÜGYI IGAZGATÁS** | **4** | **69** |
| **C) SZOCIÁLIS IGAZGATÁS** | **246** | **2266** |
| **E) KÖRNYEZETVÉDELMI, ÉPÍTÉSI ÜGYEK, TELEPÜLÉSRENDEZÉS, TERÜLETRENDEZÉS ÉS KOMMUNÁLIS IGAZGATÁS** | **136** | **746** |
| E.1. Környezet- és természetvédelem | 42 | 47 |
| E.2. Építésügyek, településrendezés, területrendezés | 15 | 337 |
| E.3 Építésügy | 9 | 19 |
| E.4 Kommunális ügyek | 70 | 343 |
| **F) KÖZLEKEDÉS ÉS HÍRKÖZLÉSI IGAZGATÁS** | **129** | **605** |
| **G) VÍZÜGYI IGAZGATÁS** | **6** | **52** |
| **H) ÖNKORMÁNYZATI, IGAZSÁGÜGYI ÉS RENDÉSZETI IGAZGATÁS** | **560** | **2346** |
| H.1. Anyakönyvi és állampolgársági ügyek | 220 | 451 |
| H.2. A polgárok személyi adatainak, lakcímének nyilvántartásával és a központi címregiszterrel kapcsolatos ügyek | 0 | 109 |
| H.3. A Választásokkal kapcsolatos ügyek | 0 | 1 |
| H.7. Igazságügyi igazgatás | 8 | 67 |
| H.8. Egyéb igazgatási ügyek | 332 | 1716 |
| **I) LAKÁSÜGYEK** | **62** | **424** |
| **J) GYERMEKVÉDELMI ÉS GYÁMÜGYI IGAZGATÁS** | **41** | **300** |
| **K) IPARI IGAZGATÁS** | **29** | **34** |
| **L) KERESKEDELMI IGAZGATÁS, TURISZTIKA** | **79** | **223** |
| **167M) FÖLDMŰVELÉSÜGY, ÁLLAT- ÉS NÖVÉNYEGÉSZSÉGÜGYI IGAZGATÁS** | **52** | **281** |
| **P) KÖZOKTATÁSI ÉS MŰVELŐDÉSÜGYI IGAZGATÁS** | **7** | **135** |
| **R) SPORTÜGYEK** | **4** | **24** |
| **U) ÖNKORMÁNYZATI ÉS ÁLTALÁNOS IGAZGATÁSI ÜGYEK** | **94** | **1830** |
| U.1. Képviselő-testület iratai | 1 | 18 |
| U.2. Kisebbségi önkormányzat iratai | 0 | 1 |
| U.3. Szervezet, működés | 54 | 642 |
| U.4. Iratkezelés, ügyvitel | 5 | 59 |
| U.5. Személyzeti, bér- és munkaügyek | 4 | 298 |
| U.6. Pénz- és vagyonkezelés | 30 | 782 |
| **X) HONVÉDELMI, POLGÁRI VÉDELMI, KATASZTRÓFAVÉDELMI IGAZGATÁS, FEGYVERES BIZTONSÁGI ŐRSÉG** | **2** | **2** |
| X.1. Honvédelmi igazgatás | 2 | 1 |
| X.2. Polgári védelmi, katasztrófavédelmi igazgatás | 0 | 1 |
| **ÖSSZESEN:** | **4014** | **10317** |

A **Humánpolitikai Iroda** folyamatosan végezte a testület tagjai tiszteletdíjával, valamint a tisztségviselők személyi anyagával kapcsolatos adminisztrációt, a polgármester munkáltatói jogkörébe tartozó intézkedések végrehajtását, továbbá a szervezeti változásokkal összefüggő, a jegyző munkáltatói jogkörébe tartozó változások teljes adminisztrálását.

A **Vagyongazdálkodási Iroda** az előző közgyűlés óta folyamatosan végezte az SZMSZ-ben meghatározott feladatait. Ebben az időszakban 390 iktatott ügyiratforgalom volt. Az iroda az adott évre elfogadott vagyongazdálkodási koncepció alapján gondoskodik a kijelölt vagyontárgyak pályáztatás keretében történő értékesítéséről, ennek keretében feladata a pályázati felhívás elkészítése, a pályázat megjelentetése, meghirdetése, a beérkezett pályázatok bontása, értékelése. A sikeres pályázatot követően az iroda elkészíti az adásvételi szerződéseket, gondoskodik az ingatlan-nyilvántartással kapcsolatos feladatok ellátásáról. Gondoskodik eredménytelen pályáztatás esetén a nyitva álló határidőn belül érkezett vételi ajánlatok elbírálásáról.

A pályázatok közül kiemelt jelentőségű volt az ún. „fejlesztési csomag” megnevezésű ingatlan értékesítésére kiírt pályázat, amelyre két ajánlattevő nyújtott be ajánlatot, amelyek közül a Közgyűlés a Vas Megyei Ingatlanfejlesztő Zrt. ajánlatát formai szempontból érvényesnek, a VASI INTER-OPUS Kft. ajánlattevő pályázatát formai szempontból érvénytelennek nyilvánította. Az érvényes ajánlatot tevővel a liciteljárás lefolytatására 2021. október 14. napján került sor.

A Közgyűlés a 138/2021.(IX.30.) Kgy. számú határozatában a szombathelyi 5487/31 hrsz.-ú ingatlanból kialakuló 5487/32 hrsz.-ú kivett ipartelep megnevezésű ingatlan értékesítésére 2021. augusztus 9. napján kiírt pályázati felhívás tekintetében a Reményik Sándor Evangélikus Óvoda, Általános Iskola és Alapfokú Művészeti Iskola ajánlattevő pályázatát érvényesnek, a pályázati eljárást pedig eredményesnek nyilvánította. A nyertes ajánlattevő által ajánlott vételár 325.000.000.- Ft + ÁFA. A pályázóval az adásvételi szerződés megkötése folyamatban van.

Az iroda a vagyonkoncepcióban nem szereplő vagyontárgyak megvételére érkező vételi szándékokat megvizsgálja, amennyiben a vagyon értékesítése lehetséges, úgy megteszi a szükséges intézkedéseket (társirodák hozzájáruló nyilatkozatának beszerzése, szakértői vélemények, értékbecslések beszerzése, árajánlatok kérése, ezt követően a vagyonrendeletben meghatározott eljárás szerint az értékesítés lebonyolítása).

Amennyiben kerékpárutak, temető stb. beruházás megvalósításához szükséges, hogy a terület önkormányzati tulajdonban legyen, az iroda gondoskodik a kisajátítási törvény szerinti ingatlanszerzés teljes körű lebonyolításáról (szakértői vélemények beszerzése, az alapján a jogosultak megkeresése vételi szándékkal, kisajátítást pótló adásvételi szerződések elkészítése, ennek hiányában a kisajátítási eljárás megindítása, a kisajátítási hatóság előtti képviselet ellátása, jogosultak kártalanításával kapcsolatos ügyintézés) Lezárultak a Vép-Szombathely összekötő kerékpárút projekthez kapcsolódó ingatlan kisajátítási eljárások.

A fentiekkel kapcsolatos földhivatali ügyintézés (telekalakítási kérelmek, ingatlan-nyilvántartási kérelmek elkészítése, Földhivatalba történő benyújtása) az iroda feladata.

Az önkormányzati tulajdonú vagyontárgyak bérbeadásával, bérlőkijelöléssel, bérleti jog átruházással kapcsolatos ügyek ellátása is az iroda feladatai közé tartoznak.

Az iroda készíti elő az elővásárlási jog gyakorlásával kapcsolatos nyilatkozatokat az Önkormányzat részéről.

Az iroda gondoskodik a vagyonkataszteri feladatok ellátásáról, adatszolgáltatásról, a vagyonkataszter digitális és papír alapú vezetéséről.

Teljesíti a feladatkörébe tartozó közérdekű adatigényléseket, megválaszolja a sajtómegkereséseket.

Az iroda végzi az önkormányzati tulajdonú gazdasági társaságok cégfelügyeleti feladataival kapcsolatos ügyintézést (létesítő okiratok készítése, azok módosítása, ügyvezetők munkaszerződésének elkészítése, nem kizárólagos tulajdonú társaságok taggyűlésein az Önkormányzat képviselete, üzleti tervek és beszámolók feldolgozása, alapítói hatáskörbe tartozó kérdések közgyűlési, bizottsági vagy polgármesteri döntéshozatalra történő előkészítése).

Az iroda elkészíti az építési munkákhoz, székhelyhasználathoz, rendezvényekhez kapcsolódó tulajdonosi hozzájárulásokat.

Fentieken túl az iroda gondoskodik az ingó- és ingatlanvagyonnal kapcsolatos adásvételi szerződések, ingyenes használatba adási megállapodások, térítésmentes tulajdonba adások- tulajdonba vételek, vagyonkezelési szerződések elkészítéséről.

Az iroda elkészíti a hatáskörébe tartozó közgyűlési, bizottsági előterjesztéseket és polgármesteri döntéseket.

Az **Egészségügyi és Közszolgálati Osztály** vezetője a **Szociális és Lakás Iroda** munkájáról az alábbi tájékoztatást adta:

*2021. szeptember 17-től 2021. október 12-ig* az irodára hatósági ügyekben beérkezett kérelmek száma az alábbiak szerint alakult:

|  |  |
| --- | --- |
| **támogatás típusa** | **száma (db)** |
| Köztemetéssel kapcsolatos ügyek | 33 |
| Adósságkezelés | 3 |
| Átmeneti támogatás | 90 |
| Krízis támogatás | 116 |
| Rendszeres gyógyszertámogatás | 25 |
| Temetési segély | 2 |
| Fűtési támogatás | 179 |
| Rendszeres gyermekvédelmi támogatás | 38 |
| Hátrányos helyzet megállapítása | 14 |
| Önkormányzati lakásban lakók lakbértámogatása | 201 |
| Nem önkormányzati lakásban lakók bérleti díj támogatása | 26 |
| **Összesen** | **727** |

A kérelmek elbírálása mellett az ügyintézők - az önkormányzati rendeletek által előírt, illetve más hatóságok általi megkeresésre – a járványhelyzetre tekintettel telefonon történő környezettanulmányt végeznek.

A települési támogatás keretében nyújtott ellátások és a szociális szolgáltatások helyi szabályzásáról szóló 8/2015. (II.27.) önkormányzati rendelet (a továbbiakban: szociális rendelet), valamint a lakáshoz jutás, a lakbérek és a lakbértámogatás, az önkormányzat által a lakásvásárláshoz és építéshez nyújtott támogatások szabályai megállapításáról szóló 36/2010. (XII.1.) önkormányzati rendelet (a továbbiakban: lakásrendelet) 2021. október 6. napjától módosításra került.

A szociális rendelet módosítása megtörtént az alábbiak szerint:

- Vas Megyei Kormányhivatal által végzett célellenőrzés keretében felülvizsgálatra került a szociális rendelet. A Kormányhivatal jelzése alapján a rendelet bevezető részének kiegészítése vált szükségessé a megalkotására felhatalmazást adó további jogszabályi helyek megjelölésének pontosításával.

- A szociális igazgatásról és szociális ellátásokról szóló 1993. évi III. törvény 58/B. § (2) bekezdése értelmében a 2000 fő feletti lakosságszámú települési önkormányzat jogszabályban meghatározottak szerint, helyi szociálpolitikai kerekasztalt hoz létre, amelynek feladata a Szociális Szolgáltatástervezési Koncepcióban elfogadott szakmai célok megvalósulásának, végrehajtásának folyamatos figyelemmel kísérése. A Szociálpolitikai Kerekasztal tagjai a területért felelős alpolgármester, a szociális feladatokat ellátó bizottság elnöke, a szociális ügyekkel foglalkozó osztály vezetője, a Szombathely Megyei Jogú Város Önkormányzata által fenntartott szociális és gyermekjóléti intézmények vezetői, valamint azon szervezetek képviselői, amelyek Szombathely Megyei Jogú Város Önkormányzatával szociális és gyermekjóléti szolgáltatások biztosítása céljából ellátási szerződést kötöttek.

A lakásrendelet módosítása megtörtént az alábbiak szerint:

- Kibővítésre került a rendkívüli szociális krízishelyzetre tekintettel biztosított átmeneti szállásra való jogosultsági kör. A módosítással az Önkormányzat segítséget tud nyújtani lakhatási problémájuk megoldásában azoknak, akiknek az általuk lakott ingatlanukra az árverés kitűzésének tényét az ingatlanügyi hatóság feljegyezte, és az árverést követően a lakhatásukat önerejükből megoldani nem tudják.

- A rendelet vagyon fogalma lakóingatlanra szűkült.

- A MOP-Házban történő elhelyezés jogosulti köre kibővült: 35 év helyett, a 40. életévét még be nem töltött személyekkel, továbbá a nappali tagozatos hallgatók mellett a levelező tagozatos hallgatókkal.

A Szociális és Lakás Bizottság a szeptemberi ülésén 6 család lakáshasználatának meghosszabbításáról döntött, 3 család részére pedig rendkívüli szociális krízishelyzetükre tekintettel önkormányzati tulajdonban lévő ingatlant jelölt ki.

A **Sport és Ifjúsági Iroda** feldolgozta a 2021. évi Sport kitüntetések („Szombathely Sportjáért Életmű-díj” valamint a „Tóth Géza-díj”) adományozásáról szóló felhívásra beérkezett kitüntetési javaslatokat.

Az iroda megszervezte és lebonyolította a városi diáksport rendezvényeket, többek között pl.: lány „A” kategóriás kézilabda, lány „A” kategóriás röplabda diákolimpia, fiú kosárlabda diákolimpia, több kategóriában mezei futóverseny, őszi felkészítő atlétika versenyek, valamint fiú és lány kategóriában floorball diákolimpia.

Az iroda első alkalommal szervezte meg a szombathelyi Fő téren a Városi Diák és Szabadidősport Napot, továbbá amatőr tenisz tornát szervezett és bonyolított le a Késmárk utcai teniszpályákon, valamint két alkalommal hirdetett és tartott kerékpár túrát Szombathelyen és környékén.

Az iroda aktív közreműködésével megkezdte munkáját az Önkéntes Munkacsoport.

Az iroda szervezésében került lebonyolításra a Kábítószerügyi Egyeztető Fórum, továbbá elvégezte még a Vasi Diák Közösségi Szolgálat tevékenységéből fakadó adminisztratív feladatokat.

Az **Egészségügyi, Kulturális és Köznevelési Iroda** sokrétű feladataiból (egészségügy, önkormányzati programok, kultúra, civil kapcsolatok, köznevelés stb.) fakadóan igen összetett tevékenységet folytat, 2021. szeptember 30. és október 14. napja között az alábbi feladatokat végezte:

Önként vállalt önkormányzati feladatok és civil területén végzett feladatok:

* Szent Márton Kártya ügyintézés,
* babaköszöntő csomagok előkészítése,
* kapcsolattartás a civil szervezetek képviselőivel,
* az Önkormányzati Támogatási Rendszerben regisztrációk jóváhagyása, elszámolások kezelése, lezárása
* civil szervezetek támogatási szerződéseinek elkészítése,
* a Kulturális és Civil Alapra benyújtandó pályázat felhívás közzétételével kapcsolatos feladatok, a beérkezett pályázatok feldolgozása,
* Idősek Világnapjának lebonyolítása,
* Önkormányzati kitüntetésekkel kapcsolatos előterjesztés készítése.

Egészségügy területén végzett feladatok:

* 2022. évi rendelési idők összeállításához adatkérés,
* praxisközösséghez való csatlakozás felmérése,
* Kollegiális Fogorvosi Testület ülésének előkészítése (2021. szeptember 22.),
* Kollegiális Háziorvosi testület ülésének előkészítése (2021. október 7.),
* a szeptemberi Egészségügyi Szakmai Bizottság döntéseinek végrehajtása,
* Háziorvosi Életpálya Modellel kapcsolatos ügyek intézése,
* panaszügy kezelése,
* szeptemberi közgyűlési döntések végrehajtása,
* további egészségügyi jogviszony engedélyezésével kapcsolatos ügyintézés,
* praxis pályázatokhoz vélemények bekérése (OKFŐ, MOK),
* októberi közgyűlési előterjesztések előkészítése.

Kultúra területén végzett feladatok:

* a szeptemberi közgyűlési döntések végrehajtásával kapcsolatos feladatok (változásbejelentés - MÁK, határozatok megküldése),
* az októberi közgyűlés előterjesztések elkészítése, az azokhoz szükséges előzetes egyeztetések realizálása,
* AGORA ügyvezetői állásra beérkezett pályázatok elbírálásához létrehozandó szakmai bizottság előkészítése (ügyrend, meghívók, értesítések kiküldése, pályázatok áttekintése, egyeztetések),
* kulturális dolgozók bérfejlesztéséhez kapcsolódó adminisztráció,

Köznevelés területén végzett feladatok:

* a szeptemberi, októberi bizottsági és közgyűlési döntések végrehajtása,
* a Kőrösi Csoma Sándor Óvoda fenntartói törvényességi ellenőrzéséhez szükséges dokumentumok elkészítése,
* a Szombathelyi Bartók Béla Zeneiskola vagyon ellenőrzéséhez szükséges dokumentumok elkészítése,
* a Szombathelyi Szűrcsapó Óvoda fenntartói törvényességi ellenőrzéséről az ellenőrzési jelentés elkészítése, óvodával egyeztetése,
* Vas diploma iránti kérelem továbbítása az ELTE felé,
* az óvodavezetői szakmai nap lebonyolítása,
* a beilleszkedési, magatartási és tanulási nehézségekkel küzdő gyermekek fejlesztése kapcsán a csoportkialakítások táblázatba rendezése és szerződéskötés céljából a Köznevelési GAMESZ részére való megküldése,
* a szombathelyi önkormányzati óvodák vezetői szabadságának dokumentálása és figyelemmel kísérése,
* Szombathely visszavár ösztöndíjban részesülő hallgatók hallgatói jogviszonyának, munkaviszonyának ellenőrzése,
* Arany János ösztöndíjban részesülő hallgatók hallgatói jogviszony igazolásainak bekérése,
* októberi bizottsági, közgyűlések előterjesztések előkészítése,
* támogatási szerződés készítése Kulturális, Civil és Oktatási Bizottság döntése alapján,
* ELTE pénzügyi elszámolásának ellenőrzése,
* nyári önkormányzati napközis tábor elszámolásának ellenőrzése,
* vagyonellenőrzés (utóellenőrzés) lefolytatása a Szombathelyi Váci Mihály Általános Iskola és alapfokú Művészeti Iskolában,
* városi feladatot ellátó gyógypedagógusok, pszichológusok, pedagógiai asszisztensek feladatkörének áttekintése, az óvodavezető és a szakszolgálati koordinátor közötti feladatmegosztás elkészítése,
* nyugalmazott és aktív általános és középiskolai igazgatók találkozójának megszervezése.

A **Közgazdasági és Adó Osztály** vezetője az alábbi tájékoztatást adta az osztály munkájáról:

* Ellátta a költségvetés tervezésével, költségvetési rendelet módosításával, a költségvetés végrehajtásával kapcsolatos feladatokat, gondoskodott a gazdálkodás operatív feladatainak végrehajtásáról.
* Biztosította a hatáskörébe utalt helyi és központi adójogszabályok Szombathely területén való egységes érvényesítését, valamint a helyi adókról szóló 1990. évi C. törvény, illetve a képviselő-testület adózással kapcsolatos rendeleteinek és határozatainak végrehajtását.
* Figyelemmel kísérte az önkormányzat adóbevételeinek alakulását a vonatkozó központi jogszabályok módosulását.

|  |
| --- |
| **KIMUTATÁS A 2021. OKTÓBER 14-IG BEFOLYT ADÓBEVÉTELEKRŐL** |
|  |  |  |  |
| Számlák megnevezése | 2021. évi előirányzat | 2021. 10.14-ig befolyt bevétel | Befolyt bevétel az éves előirányzat %-ban |
| iparűzési adó | 6 500 000 000 Ft | 7 897 980 432 Ft | 121,50% |
| építményadó | 1 234 000 000 Ft |   1 186 868 293 Ft |  96,18% |

A befolyt adóbevételek a végrehajtás útján beszedett összegekkel együtt értendők. Az év végéig várható tényleges iparűzési adó bevételt összegét jelentősen befolyásolják majd a folyamatos végrehajtási munka eredményei, az eltérő üzleti éves adózók hátralévő befizetései, a várhatóan túlfizetésként jelentkező összegek, amivel majd év végén a könyvvezetési szabályok szerint korrigálni kell a lekönyvelhető bevételeket.

Az adóztatási munka területén a hatósági jelleg mellett törekszünk a támogató-szolgáltató tevékenységre is, amely elősegíti az adózók önkéntes teljesítésének emelkedését.

A **Főépítészi Iroda** vezetője az alábbi tájékoztatást adta az iroda munkájáról:

Az iroda az előző Közgyűlés óta eltelt időszakban településképi véleményeivel közreműködött az építési hatóságok eljárásaiban és településképi bejelentési eljárásokat folytatott le, szakhatósági állásfoglalásokat és hatósági bizonyítványokat adott ki. Az irodát személyesen felkereső ügyfeleknek, tervezőknek szóban és írásban egyaránt nyújtottunk tájékoztatást.

1. Közreműködött az északi iparterület rendezésével, a terület kiajánlásával, értékesítésével kapcsolatos feladatok ellátásában, a kérdések megválaszolásában. A kisajátítási eljárás során egyeztetett a helyszínen, és a szakértő számára szükséges adatszolgáltatásokat megadja.
2. Az ingatlanértékesítésekkel kapcsolatos szakmai, építészeti feladatokat, az egyes pályázatokhoz előírt bírálatokat elvégezte.
3. Az intermodális csomópont egyeztetésein képviseli a városi érdekeket, a bemutatott tervezeteket válaszlevélben véleményezi. A 87-89. számú főutak tervezett nyomvonalának kialakítása érdekében a szeptemberi közgyűlésre előterjesztést készített, a határozati javaslatot a Közgyűlés elfogadta. Ennek értelmében a háromoldalú szerződést előkészíti.

A **Hatósági Osztály** vezetője az alábbi tájékoztatást adta az osztály munkájáról:

Az **Általános Hatósági Iroda** 2021. szeptember havi munkavégzéséről az alábbiakban adok tájékoztatást.

Az Általános Hatósági Irodához tartozó *anyakönyvvezetők* munkája során 2021. szeptember 1-30. között az alábbi új anyakönyvi események történtek:

* születés anyakönyvezése: 154,
* házasságkötés: 69,
* haláleset anyakönyvezése: 202.

Az anyakönyvvezetők végzik emellett papíralapú bejegyzések, adatváltozások rögzítését az Elektronikus Anyakönyvbe. 2021. szeptember 1-30. között a bejegyzett események száma az alábbiak szerint alakult:

* születési események és ehhez kapcsolódó változások: 513,
* házassági bejegyzések és ehhez kapcsolódó változások: 96,
* halotti bejegyzések: 14.

Az anyakönyvvezetőknek 2021. február 1. óta feladata a házassági szándékbejelentéssel egyidejűleg a hivatalból kiállításra kerülő személyazonosság igazolására alkalmas hatósági igazolványok kiállításához szükséges arcképmás, aláírás, valamint ujjnyomat felvételezése, ha a házassági név eltérő lesz a születési névtől vagy a házasságkötés előtt közvetlenül viselt névtől. 2021. szeptember hónapban 34 ügyben kellett elvégezni ezeket a feladatokat.

Az anyakönyvi igazgatásban az anyakönyvvezetők mellett 2 fő *rendezvényszervező* végzi városunkban házasságkötések megszervezésével, megrendezésével járó feladatokat, gondoskodnak – a házasulandók igényeit figyelembe véve – az ünnepélyesség, az esztétikum megjelenítéséről. A házasságkötések mellett a rendezvényszervezők 2021. szeptemberben közreműködtek 1 állampolgársági eskütételen is.

A *hagyatéki eljárásokban* az iroda hagyatéki ügyintézői végzik a jegyző hagyaték leltározásával kapcsolatos feladatait, fő szabály szerint azon örökhagyók esetében, akik utolsó belföldi lakóhelye Szombathelyen volt. 2021. szeptember 1-30. között 103 ügyben indult meg a hagyatéki leltározás, összesen 1068 irat került iktatásra ezen eljárásokban.

Az iroda végzi a *kereskedelmi tevékenységgel*, a szálláshely-szolgáltatási tevékenységgel kapcsolatos kérelmek, a kereskedelmi és kulturális célú közterület-használati kérelmek, a telep nyilvántartásba vételére irányuló kérelmek, a rendezvénytartási kérelmek, valamint a piac- és vásártartási engedélyek intézését, és az ezekhez kapcsolódó nyilvántartások vezetését. Az ügyintézők egyeztetnek az ügyfelekkel személyesen és telefonon az ügyintézés menetéről, a kérelmek beadásáról, helyes kitöltéséről, a mellékletek csatolásáról. A beérkezett kérelmeket egyeztetik az ügyfelekkel, bizonyos esetekben hiánypótlásra kerül sor. 2021. szeptember hónapban összesen 81 db kérelem érkezett.

A kereskedelmi tevékenységek végzésének feltételeiről szóló 210/2009. (IX.29.) Korm. rendelet alapján vezetett nyilvántartás felülvizsgálata során 31 db nyilvántartásba vett kereskedelmi tevékenység hivatalból történő törlésére került sor.

A kereskedelmi tevékenységgel, valamint a szálláshely-szolgáltatási tevékenységgel kapcsolatban nyilvántartásba vett adatokból folyamatos statisztikai adatszolgáltatást nyújtanak a Központi Statisztikai Hivatalnak.

Az iroda látja el az *állatvédelemmel* kapcsolatos feladatokat. 2021. szeptember hónapban az állatvédelmi hatóság az eljárásokban helyszíni szemléket folytatott le, és határozatokat hozott, amelyek egy részében a közigazgatási szabályszegések szankcióiról szóló 2017. évi CXXV. törvény alapján figyelmeztetésben részesítette az állattartót, az eb szökésének meg nem akadályozása, valamint az ebnyilvántartásba történő bejelentési kötelezettség nem teljesítése miatt, illetve bizonyos esetekben az eljárás során jogsértést nem tárt fel. Továbbá 1 esetben eb által okozott sérülés vonatkozásában értesítésre került a hatáskörrel rendelkező Vas Megyei Kormányhivatal Szombathelyi Járási Hivatala.

Az iroda ellátja a jegyző mint élelmiszerlánc-felügyeleti szerv *növényvédelmi* feladatait. Ebben a hatáskörben az iroda 2021. szeptember 1-30. között 42 esetben végzett bejelentés, illetve saját észlelés alapján helyszíni ellenőrzést. A jegyzőkönyvek alapján 5 esetben eljárásokat kezdeményeztünk a Vas Megyei Kormányhivatal Agrárügyi és Környezetvédelmi Főosztály Növény- és Talajvédelmi Osztályánál, továbbá 9 esetben parlagfű elleni közérdekű védekezést kellett elrendelni, mert az érintett ingatlanok földhasználói nem tettek eleget védekezési kötelezettségüknek (a parlagfű virágbimbója kialakulásának megakadályozása, és ezen állapotnak a vegetációs időszak végéig történő folyamatos fenntartása).

Az Általános Hatósági Irodához tartozó *Ügyfélszolgálat* munkájáról az alábbiakban számolok be.

Az Ügyfélszolgálathoz továbbra is érkeznek megkeresések, bejelentések e-mailen és telefonon is, illetve kérnek az ügyfelek tájékoztatást. Ezek számadatai 2021. szeptember hónapban az alábbiak szerint alakultak:

|  |  |  |
| --- | --- | --- |
| Hónap | e-mail | telefon |
| 2021. szeptember | 129 | 87 |

A Hatósági Osztályhoz tartozó **Közterület-felügyelet** 2021. szeptember 1-30. közötti időszakban végzett tevékenységéről az alábbiakban számolok be:

1. Térfigyelő ügyeleti szolgálat

A fenti időszakban a térfigyelő ügyeleti szolgálathoz elektronikus úton (e-mail), illetve telefonon keresztül összesen 171 db lakossági bejelentés érkezett. Személyes bejelentés 3 esetben történt.

A Szombathelyi Rendőrkapitányság hivatalos megkeresésére 8 alkalommal került sor kamerafelvétel átadására, kiadására a hatályos jogszabályok mindenkori betartása mellett.

A térfigyelő ügyeleti szolgálat által összesen 8 esetben került sor hangszórón keresztül figyelmeztetésre, szabálysértés vagy szabályszegés elkövetése miatt 5 esetben alkalmaztak feljelentést.

56 esetben vált szükségessé egyéb intézkedés (FÉHE Nonprofit Kft. értesítése hajléktalan elszállítása ügyében, helyszíni ellenőrzés végrehajtása, lakosság tájékoztatása, IPL rendszerben adatlekérés).

A Szombathelyi Rendőrkapitányság 28 alkalommal kért segítséget helyszíni intézkedések lefolytatására, jobbára szabálysértések vagy szabályszegések elkövetése miatt intézkedő rendőrjárőr vagy illetékesség hiányában.

A SZOMPARK Kft. és a SZOVA NZrt. összesen 2 esetben kért segítséget a munkavégzésük akadályozását képező gépjármű tulajdonosának felkutatása ügyében.

1. Reagáló egység

A reagáló egység a fenti időszakban 89 esetben alkalmazott szabálysértések észlelése esetén figyelmeztetést.

3 esetben helyszíni bírságot, 10 esetben a gépjármű üzembentartójának távollétében helyszíni bírságot szabott ki, illetve 31 esetben alkalmaztak feljelentést, és 127 esetben foganatosítottak egyéb intézkedést. Ezekben az esetekben a FÉHE Nonprofit Kft. értesítése hajléktalan elszállítása ügyében, mentőhívás, útszakaszok biztosítása, helyszíni ellenőrzés végrehajtása, lakosság tájékoztatása vált szükségessé.

A reagáló egység a gépjármű forgalomra alkalmatlan állapota miatt összesen 12 esetben kezdeményezett eljárást.

1. Közterületi járőrszolgálat

A közterület-felügyelők járőrszolgálatuk során közlekedési szabálysértés miatt 236 esetben alkalmaztak figyelmeztetést. Egyéb szabálysértések (közrendvédelmi) miatt a felügyelők 74 esetben éltek a figyelmeztetés lehetőségével, tehát összesen 310 esetben.

Helyszíni bírságot közúti közlekedési szabálysértés miatt 47 esetben, közrend elleni szabálysértés elkövetése miatt 3 esetben alkalmaztak, összességében 50 esetben 830.000,- forint összegben.

A járőrszolgálat által mobiltelefonos applikáción keresztül összesen 44 jelzést küldtek be, amelyek további intézkedéseket igényeltek.

A fenti időszakban, a folyamatos intézkedéseknek köszönhetően a belvárosi gócpont felszámolásra került, illetve a Parkerdő területén az illegális hulladék lerakások, elhelyezése csökkenő tendenciát mutat. Azonban a frekventált helyszíneken a fokozott jelenlétet és a visszatérő ellenőrzést továbbra is biztosítottuk.

A belváros közbiztonságának növelése és annak megszilárdítása érdekében állandó járőrpár hajtja végre a közterületi ellenőrzéseket – jelenleg is – illetve teszi meg a szükséges helyszíni intézkedéseket. A Közterület-felügyelet munkatársai minden megrendezésre kerülő városi rendezvényt biztosítottak, a belvárosba több esetben a létszám megnövelésére is sor került. A Jáki úti temető belső közbiztonsági ellenőrzése felkérés alapján állandó.

1. Mezőőri szolgálat

A mezőőri szolgálat munkatársai a külterületi részeken 3 esetben észleltek és dokumentáltak illegális szemétlerakást.

1. Állategészségügyi és Ebrendészeti Szolgálat

A szolgálat telephelyén 7 eb került elhelyezésre, 1 eb került örökbeadásra. 7 esetben fogtak be elkóborolt ebet, amelyből az azonosítást követően 4 vissza került a tulajdonosokhoz még a helyszínen.

Közterületről, illetve lakásról 1 ebtetemet szállítottak el. Egyéb állattetem (galamb, sün, macska, patkány) 11 esetben került elszállításra közterületről.

Fenti intézkedéseken felül hatósági eljárás keretében nem került sor állat beszállítására és hatósági megfigyelésére. A Szombathelyi Rendőrkapitányság 1 esetben ebtámadás miatt kérte a Szolgálat közreműködését a 2 támadó eb telephelyén történő elhelyezésében.

1. Egyéb feladatok

*Forgalomra alkalmatlan gépjárművek:* A fenti időszakban összesen 34 esetben történt észlelés. 4 db gépjármű került elszállításra, amelyből 1 gépjárművet a tulajdonos a jogszabályban előírt költségek megfizetését követően kiváltott.

A közterületről a korábbi években elszállított gépjárművek közül végleges kivonásra a bekért időszakban nem került sor.

*Büntető eljárások:* A Közterület-felügyelet a Szombathelyi Rendőrkapitányság felé összesen 1 esetben kezdeményezett büntető eljárást „hulladékgazdálkodás rendjének megsértése” bűntettének alapos gyanúja állt fent.

*Illegális hulladék elhelyezés:* A hatáskörrel rendelkező Vas Megyei Kormányhivatal Környezetvédelmi, Természetvédelmi és Hulladékgazdálkodási Főosztály felé összesen 5 esetben kezdeményezett közigazgatási eljárást.

*Zöld területen való várakozás miatti közigazgatási eljárás:* A felügyelet a fenti időszakban összesen 41 esetben indított közigazgatási hatósági eljárást az elkövetett szabályszegések miatt. Jelenleg 17 db közigazgatási eljárás van folyamatban.

A **Városüzemeltetési és Városfejlesztési Osztály** vezetője az alábbi tájékoztatást adta az osztály tevékenységéről:

A **Közbeszerzési Iroda** az előző Közgyűlés óta eltelt időszakban folyamatosan közreműködik a pályázatok támogatási szerződési határidejének ütemezésében, a projektek közbeszerzési munkarészeinek ellenőrzési eljárásaiban, előkészíti a Közbeszerzési Bíráló Bizottság előterjesztéseit.

A veszélyhelyzet elrendelésének időszakában a Közbeszerzési Bíráló Bizottság megszakítás nélkül végezte munkáját, határozatait a módosított ügyrendnek megfelelően távszavazás útján hozta meg. A bizottsági előterjesztéseket, a határozati javaslatok döntéshozatalra történő előkészítését, valamint a közbeszerzési eljárások bonyolítását az iroda elvégezte.

Az előző közgyűlés óta eltelt időszak folyamatban lévő közbeszerzési eljárásait és azok stádiumait az alábbi táblázat tartalmazza.

|  |  |  |
| --- | --- | --- |
|  | **Eljárás megnevezése** | **Állapot** |
| 1. | **TOP Képtár eszközbeszerzés IV.**(informatikai eszközök) | A Képtár eszközbeszerzés „Informatikai eszközök” része eredménytelenül zárult 2021. 04. 23. napján, valamennyi ajánlattevő érvénytelen ajánlatot tett.Az eljárás e részét meg kell ismételni, a műszaki előkészítés folyamatban van. |
| 2. | **TOP Új bölcsőde építése**  | Az ajánlattételi felhívás 2021. 08. 04. napján jelent meg a Közbeszerzési Értesítőben. Az ajánlattételi határidőig, augusztus 26. napjáig kettő ajánlat érkezett, a beérkezett ajánlatok mindegyike meghaladta a rendelkezésre álló anyagi fedezet összegét, ezért az eljárást a KBB 20/2021. (VIII.31.) számú határozatával eredménytelenné nyilvánította. A határozatban döntött arról is a bizottság, hogy az új eljárás ismételten kerüljön megindításra változatlan műszaki tartalommal. A KBB 2021.09.15 napján - Döntéshozó 2021. 09.17. napján elfogadott határozatával – az új eljárás ajánlattételi felhívását és közbeszerzési dokumentumait elfogadta. A KFF támogató tartalmú tanúsítványát 2021. október 11. napján kiállította, a felhívás közzétételre került.Ajánlattételi határidő: 2021. november 3. |
| 3. | **TOP Ferenczy utca felújítása**  | Az ajánlattételi felhívást a KBB a döntéshozó jóváhagyásával 2021. 07. 20. napján elfogadta.A felhívás, valamint a közbeszerzési dokumentumok a KFF–hez tanúsítvány kiállítása céljából továbbításra kerültek.A KFF három alkalommal hiánypótlási felhívást bocsátott ki, amelyre a válaszokat 2021. 08. 18., 2021. 09. 06. és 2021. 09. 13. napján az ellenőrző szervezet részére megküldtük.Az ellenőrző szervezet az ajánlati felhívásban előírt műszaki felszereltségre vonatkozó alkalmassági minimumkövetelménnyel kapcsolatosan feltett kérdésére részletesen kifejtett és műszakilag indokolt válaszainkat (tervező, műszaki ellenőr által alátámasztott) nem fogadta el, és 2021. szeptember 21. napján megküldött tanúsítványával nem támogatta az eljárás megindítását.Fentiekre tekintettel az eljárást megindító felhívást és a közbeszerzési dokumentumokat a támogató tartalmú tanúsítvány megszerzése érdekében ismételten el kellett készítenünk a KFF által jelzett szerződéses feltételként megfogalmazva a műszaki felszereltségre vonatkozó kritériumokat.A KBB 2021. 09. 27. napján - Döntéshozó által e napon elfogadottan - a módosított felhívást határozatával meghozta.A KFF támogató tanúsítványát 2021. szeptember 28. napján támogató tartalmú tanúsítványát kiállította, a felhívás közzétételre került.Ajánlattételi határidő: 2021. október 28. |
| 4. | **TOP Szombathely-Balogunyom kerékpárút** | A közbeszerzési eljárás a fedezet hiányára tekintettel feltételes közbeszerzési eljárás keretében indítható a KBB soron következő ülésén. Az eljárás tanácsadó általi előkészítés stádiumában van. |
| 5. | **TOP Szombathely – Vép kerékpárút** | A közbeszerzési eljárás a műszaki egyeztetések lezárást követően indítható, a közbeszerzési eljárás előkészítése folyamatban van. |
| 6. | **Fitnesz parkok és streetball pályák kialakítása**  | A közbeszerzési eljárás indítható a KBB soron következő ülésén. Az eljárás tanácsadó általi előkészítés stádiumában van. |
| 7. | **TOP – Képtár vizesblokk felújítása**  | A közbeszerzési eljárás indítható a KBB soron következő ülésén. Az eljárás tanácsadó általi előkészítés stádiumában van. |
| 8. | **Játszóterek fejlesztése**  | A közbeszerzési eljárás indítható a KBB soron következő ülésén. Az eljárás tanácsadó általi előkészítés stádiumában van. |
| 9. | **Szőllősi kultúrház fejlesztése** | A közbeszerzési eljárás indítható a KBB soron következő ülésén. Az eljárás tanácsadó általi előkészítés stádiumában van. |

A **Kommunális és Környezetvédelmi Iroda** ellátja a parkfenntartással, a közutak, közterületek, a köztemetők, a csapadékvíz-elvezetés üzemeltetésével és fenntartásával, a helyi közösségi közlekedéssel, a köztisztasággal, a kéményseprő ipari közszolgáltatással, az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezésével, zajvédelemmel kapcsolatos feladatokat.

Fentiek alapján 2021. szeptember 10. és 2021. október 11. napja közti időszakban az ***iktatott ügyek száma 949 db***, amelyből

* parkfenntartás 53 db,
* közutak, közterületek üzemeltetése és fenntartása
* kezelői hozzájárulások (közművek elhelyezése, közterületek bontása, útcsatlakozások kialakítása, rendezvények) 345 db,
* úthiba 51 db,
* behajtási engedély 7 db,
* telephely igazolások 3 db,
* köztemetők üzemeltetése és fenntartása 14 db,
* csapadékvíz-elvezetés 2 db,
* helyi közösségi közlekedés 17 db,
* a köztisztaság 67 db,
* kéményseprő ipari közszolgáltatás 0 db,
* az e-közműegyeztetéssel, a nem közművel összegyűjtött háztartási szennyvíz begyűjtéséről és ártalommentes elhelyezése 4 db,

**összesen: 563 db.**

Az Iroda hatósági eljárást folytat le a fakivágási, a közterület-használati, a jegyzői hatáskörbe tartozó vízgazdálkodási (az ásott és fúrt kutak létesítési, fennmaradási, üzemeltetési, megszűntetési eljárás), zajvédelmi és hulladékgazdálkodási ügyekben.

2021. szeptember 10. és 2021. október 11. napja közti időszakban az iktatott hatósági ügyek szám 386 db, amelyből

* fakivágás 56 db,
* közterület-használat 152 db,
* vízgazdálkodás 23 db,
* környezetvédelem (zajvédelem és egyéb) 88 db,
* hulladékgazdálkodás 67 db.

Állást foglal helyi természetvédelmi ügyekben, állást foglal és intézkedik a közúti közlekedéssel, fenntartással, üzemeltetéssel, fejlesztéssel, igazgatással, a csapadékvíz elvezetéssel kapcsolatos ügyekben.

„Szombathely Megyei Jogú Város közigazgatási területén helyi, autóbusszal végzett, menetrend szerinti személyszállítási feladatok ellátása” tárgyában az új menetrend kialakításával kapcsolatos feladatokat elvégezte. Az új menetrenddel kapcsolatos előterjesztést előkészítette.

Az önkormányzat kezelésében lévő zárt csatorna fedlapjainak, víznyelőrácsainak cseréje, szintbe emelése, valamint felmerülő hibák, károk elhárítása és javítása tárgyában a 2020-2021. évi szerződés 2021. június 30-vel lejárt. 2021-2022. év vonatkozásában a pályáztatási eljárás lefolytatásra, a Szkendó Kft.-vel a szerződés megkötésre került 2022. június 30-ig.

A város területén zárt csapadékcsatorna és víznyelő mosatása tárgyában versenyszabályzat szerinti pályáztatásra került sor. A megbízást a Vasi Flóra Kft. nyerte el, a szerződéskötés megtörtént.

A Parkerdő területére kettő darab zárható hulladékgyűjtő konténer került kihelyezésre a kint élők kommunális hulladékának gyűjtése céljából, melynek a bérlését a város 2021. december 31-ig megrendelte.

A „Vigyázzunk Együtt Szombathelyre” program keretén belül továbbra is lehetőség van az egyéni választókerületi képviselők számára önkéntes szemétszedési akciók megszervezésére.

Fenti program részeként a tavalyi évben már elindult a „Fogadj örökbe egy parkot” akció, ami tovább folytatódik az idei évben is. A 6 minta projektben résztvevő civil szervezetek emléktáblát kaptak az általuk örökbefogadott parkokban. Összesen 18 civil szervezet csatlakozott a programhoz, így több park és játszótér örökbefogadása van folyamatban. Az együttműködési megállapodások kötése folyamatosan történik.

A szemléletformáló program keretén belül a nagyvállalatok részére felhívás került kiküldésre. 6 nagyvállalat jelezte csatlakozási szándékát a szemléletformáló programhoz. A cégek egyrészről anyagi támogatással (játszóeszköz, pad, hulladékgyűjtő edény kihelyezéséhez, fa ültetéshez), másrészt aktív tevékenységgel (parkok, játszóterek takarítása) vehetnek részt a programban. Az együttműködési megállapodás 2 céggel már megkötésre került.

A fenntartási feladatokat a költségvetés és kapacitás függvényében – az időjárás által is befolyásoltan - folyamatosan végzik a parnercégek (SZOVA NZRt., SZOMHULL NKft. Vasi Flóra Kft., Szkendó Kft.).

A Szombathelyi Parkfenntartási Kft. a parkfenntartási feladatokat, mint a fűnyírást, fametszést, parkok takarítását, balesetveszélyes fák kivágását, fa pótlásokat folyamatosan végzi. A frekventáltabb területeken szerződés szerint a FÉHE Nonprofit Kft., illetve a SZOVA NZRt. segíti a hatékonyabb fűnyírást.

A redmine rendszeren keresztül, a „Szépítsük Együtt Szombathely” menüpontból, az info@szombathely.hu, a katyu@szombathely.hu, a koztisztasag@szombathely.hu e-mail címeken beérkezett lakossági és képviselői bejelentések intézése folyamatosan történik.

A kötelező útfenntartási feladatokon túl több aszfaltos járda került felújításra, és ez a továbbiakban is zajlik.

A kötelező útfenntartási feladatok mellett a téli út- és járdatakarítási terv összeállítása megtörtént.

A SZOVA NZRt. az útburkolati jelek felfestését folyamatosan végzi a rendelkezésre álló út-híd fenntartási keret, valamint az időjárás függvényében.

A köztisztasági feladatok elvégzésével összhangban az őszi városi nagytakarítás kidolgozásra került. Az iroda elvégeztette a Nagyszálló körüli terület rendbetételét.

A Közterület-felügyelettel szoros az együttműködés, mind az illegális hulladéklerakások felszámolása, mind pedig a szabálytalan parkolások visszaszorítása és biztonságos közlekedés érdekében.

A forgalmi rend változással kapcsolatos javaslatok felülvizsgálata, előterjesztések készítése az érintett bizottságra folyamatos.

A Szombathely Megyei Jogú Város kerékpárosbarát fejlesztése projektben kialakított kerékpárutak és nyomvonalak, valamint a szombathelyi Vásárcsarnok felújítása során kialakított parkolók önkormányzati kezelésbe történő átvétele megtörtént.

A **Beruházási Iroda** vezetője az alábbi tájékoztatást adja az iroda munkájáról:

**TOP-6.4.1-15-SH1-2016-00001 számú „Szombathely Megyei Jogú Város kerékpárosbarát fejlesztése”** című pályázatban megvalósuló szakaszokra a forgalomba-helyezési engedélyek rendelkezésre állnak. A kerékpártámaszok kiépítésére vonatkozó közbeszerzési eljárás eredményesen zárult, a szerződéskötés a nyertes ajánlattevővel megtörtént. A közbringarendszer kiépítésére vonatkozó közbeszerzési eljárás eredménytelenül zárult.

**TOP-6.4.1.-16 számú Fenntartható városi közlekedésfejlesztés** című felhívás keretén belül a **Szombathely és Vép között tervezett kerékpárút** szakaszra vonatkozó közbeszerzési eljárás előkészítése folyamatban van.

**Szombathely-Balogunyom településeket összekötő kerékpárút** szakasz kiviteli tervdokumentációja rendelkezésre áll. A közbeszerzési eljárás előkészítése folyamatban van.

**TOP-6.5.1-16-SH1-2018-00001 "Maros és Pipitér óvoda energetikai korszerűsítése"** projekten belül az óvodák felújítási munkálatai szerződéses határidőn belül elkészültek, a műszaki-átadás átvételi eljárás lezárult.

**TOP-6.2.1-19 kódszámú „Bölcsődei férőhelyek kialakítása, bővítése”** című felhívás keretében az **„Új bölcsődei intézmény létesítése Szombathelyen”** megnevezésű pályázat keretén belül a kivitelező beszerzésére vonatkozó közbeszerzési eljárás ismételten kiírásra került, az ajánlattételi határidő 2021. november 3.

A beruházással érintett ingatlan földfeltöltésével összefüggésben a Borostyán REC Kft-vel megkötésre került a megállapodás. A vállalkozó a földszállítást elvégezte.

**TOP-6.2.1-15-SH1-2016-00002 Óvodák fejlesztése Szombathelyen** projekt keretében, Szombathely Megyei Jogú Város Közgyűlésének 111/2016. (IV.20.) Kgy. számú határozata alapján eljárva az engedélyes és kiviteli tervek, az építési műszaki ellenőr beszerzésre kerültek, valamint a kivitelezők beszerzése is részben megtörtént.

* **A** **Gazdag Erzsi Óvoda** tekintetében a kivitelezési munkákat a vállalkozó - szerződéses határidőn belül - készre jelentette, a műszaki átadás-átvételi eljárás megkezdődött.
* A **Mesevár Óvoda** kerítésének építésére szerződéses határidőben elkészült, a műszaki átadás-átvétel eredményesen lezárult.

**TOP-6.1.3-15-SH1-2016-00001 azonosítószámú, "Szombathelyi Vásárcsarnok felújítása”** c. projekt keretén belül a II. és III. ütemben elkészült I. csarnokra, fejépületre és összekötő épületrészre a használatbavételi engedélyt 2021. szeptember 1-én kapta meg az önkormányzat. Az épület körüli közlekedési létesítmények forgalomba helyezése megtörtént. A Vásárcsarnok épületei, parkolói és zöldfelületek 2021. szeptember 8-án átadásra kerültek az üzemeltetők részére.

**TOP-6.1.4-16 „Képtár turisztikai fejlesztése”** című pályázat: a kivitelezés műszaki átadás-átvétele eredményesen lezárult, az épület az Üzemeltető részére átadásra került. Az installációra és információs táblák beszerzésére vonatkozóan a szállítási szerződés megkötésre került, az eszközök átadás-átvétele megtörtént. Az informatikai eszközök beszerzésére vonatkozó közbeszerzési eljárás ismételt megindítása folyamatban van.

A Képtár épületében látogatók részére fenntartott női-férfi vizesblokk felújítására vonatkozó tervezési szerződés alapján a tervek és az árazott és árazatlan tervezői költségvetés elkészült. A műszaki ellenőr beszerzése folyamatban van. A kivitelező beszerzéséhez szükséges közbeszerzési eljárás előkészítése megkezdődött.

**TOP-6.5.1-16-SH1-2018-00002 „Oladi Szakgimnázium és Szakközépiskola energetikai korszerűsítése"**. A kivitelező beszerzésére vonatkozó II. számú közbeszerzési eljárás eredményesen zárult, a kivitelezési munkákra az IMOCENT Kft-vel megkötésre került a szerződés. A kivitelezési munkák folyamatosak, a készültségi szint meghaladta az 50%-ot.

**TOP-6.1.5-15-SH1-2019-00002 Ferenczy I. utcai fejlesztés:** a kivitelező beszerzésére vonatkozó közbeszerzési eljárás elindult, ajánlattételi határidő: 2021. október 28.

**TOP-7.1.1-16-H-ERFA-2020-00780** **Szedreskert szabadtéri közösségi rendezvénytérré fejlesztése című projekt:** a kiviteli tervdokumentáció rendelkezésre áll. A közbeszerzési eljárás megindítása folyamatban van.

**TOP-7.1.1-16-H-101-1** **A Tószer téri sportpálya közösségi célú fejlesztése -streetball pályák projektben:** a kiviteli tervdokumentáció rendelkezésre áll. A közbeszerzési eljárás megindítása folyamatban van.

**TOP-7.1.1-16-H-ERFA-2020-00749 jelű „Közösségi terek sportfunkciókkal való bővítése” projektben** a Szombathely, Ady tér 6027/1 hrsz., Bem József utca 2804/22 hrsz., Krúdy Gyula utca 9056/11 hrsz., Szedreskert 11727 hrsz. alatti ingatlanokon egy-egy fitnesz park kialakítására vonatkozóan a kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00750 jelű „A 11-es Huszár úti lakótelepen lévő közpark közösségi célú fejlesztése” projektben** a 11-es Huszár úti 2 db streetball pálya kialakítására vonatkozó kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00783 jelű „Játszóterek fejlesztése” projektben** aSzombathely, 3785/332 (Nagy László-Kodály Zoltán utca) és 6615/31 hrsz. (Barátság utca) alatti ingatlanokon játszótér felújítására vonatkozóan kiviteli tervdokumentációk elkészültek. A közbeszerzési eljárás megindítása folyamatban van.

**TOP-7.1.1-16-H-ERFA-2020-00792 jelű „A Zarkaházi Szily-kastély fejlesztése a gyöngyöshermán-szentkirályi közösség számára” projektben** a tervezési szerződés aláírásra került, a tervezés folyamatban van. A műszaki ellenőr beszerzése megtörtént.

**TOP 7.1.1.-16-H-ERFA-2020-00781 jelű „A gyöngyösszőlősi klubház fejlesztése” projektben** a kivitelei tervdokumentáció és tervezői költségvetés rendelkezésre áll. A közbeszerzési eljárás előkészítése megkezdődött.

**TOP-7.1.1-16-H-ERFA-2020-00782 jelű „Belvárosi közösségi tér fejlesztése” projektben** a tervező beszerzésére vonatkozó eljárás eredményesen zárult, a szerződés aláírása 2021. szeptember 20-án megtörtént, a kivitelei tervdokumentáció leadási határideje a szerződéskötést követő 90 nap. Műszaki ellenőr beszerzése eredményesen zárult, szerződéskötés folyamatban van.

**KEHOP 3.2.1-15-2019-00033** **azonosító számú *„*A hulladékgazdálkodási rendszer fejlesztése Szombathely város területén, különös tekintettel az elkülönített hulladékgyűjtési, szállítási és előkezelő rendszerre”** projekttel kapcsolatosan az NFP Kft. útján az Irányító Hatósághoz kérelmet nyújtottunk be a Támogatási Szerződésben megjelölt projekt fizikai befejezésének 2023. augusztus 31. napjára történő módosítására. A kérelem elbírálása folyamatban van.

**Gothard kastély állagmegóvási munkái:**

Az örökségvédelmi engedélyben rögzített előírások (egyéb szakértők bevonása, engedélyek megszerzése) miatt a tervezési szerződésben rögzített, a kiviteli tervdokumentáció átadására vonatkozó határidő - 2021. augusztus 3-án - 120 nappal meghosszabbításra került.

**1625/2021. (IX.3.) Korm. határozat szerinti 905 millió Ft támogatás**

A Vásárcsarnok környezetének rekonstrukciójához (parkolók létesítése és út és járda korrekciók) készült kiviteli tervek tervfelülvizsgálatára indikatív árajánlat beszerzésre került.

A Víztorony környezetének fejlesztéséhez (útfejlesztések és játszótér létesítése) készült kiviteli tervek tervfelülvizsgálatára indikatív árajánlat beszerzésre került.

Szent István király utcai hídrekonstrukciójára vonatkozó tervezési szerződés előkészítése megkezdődött.

Belterületi útfejlesztésekkel összefüggésben a tervező beszerzését alátámasztó indikatív árajánlatkérés kiküldésre került.

**TOP Plusz 2.1.1-21 Önkormányzati épületek energetikai korszerűsítése projekt előkészítésével összefüggésben:**

- Savaria Mozi energetikai és belsőépítészeti fejlesztéséhez szükséges szakvélemény készítése folyamatban van.

- Szombathely, Jászai Mari utca 4. sz. energetikai fejlesztéséhez szükséges szakvélemény készítése folyamatban van.

- Szombathely, Sugár út 18. sz. (kis sportcsarnok) energetikai fejlesztéséhez szükséges szakvélemény készítése folyamatban van.

- Szombathely Kőrösi Óvoda energetikai fejlesztéséhez szükséges szakvélemény készítése folyamatban van.

- Gyöngyösszölősi klubház energetikai korszerűsítéséhez szükséges szakvélemény készítése folyamatban van.

- Zarkaházi kastély energetikai korszerűsítéséhez szükséges szakvélemény készítése folyamatban van.

**Víziközmű ügyek, víziközmű tulajdonnal és fejlesztéssel kapcsolatos intézkedések:**

A Szombathely-Kőszeg ivóvízellátási rendszer, valamint a szennyvízelvezetési és -tisztítási rendszer részét képező települési önkormányzatok, mint ellátásért felelősök a víziközmű szolgáltatásról szóló 2011. évi CCIX. törvényben kötelezően előírt víziközmű vagyonértékelési feladatok elvégzésére a Vasivíz Zrt-vel kötnek megbízási szerződést. A szerződés aláírása megtörtént.

A Vasivíz Zrt. által kezdeményezett VEF-2019-48 „Energiahatékonyság fejlesztése a Vasivíz Zrt. szolgáltatási területén” nyertes pályázat megvalósításához a Konzorciumi megállapodás 2021. július 13-án aláírásra került.

A magánberuházásban kiépülő víziközművek tulajdonba adásával kapcsolatos ügyek intézése folyamatos.

**Egyéb beadványokkal kapcsolatos feladatok végrehajtása:**

A Szombathely, Laky Demeter utcai posta újra nyitásával kapcsolatban a támogatási szerződés 2021. szeptember 15-én aláírásra került.

**Egyéb tervezések:**

* Szombathely területén, az Arany-patak vízgyűjtőjéhez tartozó csapadékvíz-elvezető rendszer vízjogi üzemeltetési engedély beszerzéséhez szükséges tervdokumentációjának összeállítására a tervező beszerzése megtörtént, a tervezési szerződés aláírásra került.
* Zanati kerékpárút fejlesztése projekt: az elkészült tervdokumentáció engedélyeztetése megkezdődött.

A **Városfejlesztési Iroda** vezetője az alábbi tájékoztatást adta az iroda munkájáról:

A 2021-2027 európai uniós ciklus programdokumentumainak tervezetei értelmében a **Terület- és Településfejlesztési Operatív Program Plusz (TOP Plusz)** forrásai finanszírozzák a megyei jogú városok fejlesztéseit. A vonatkozó pályázati felhívás tervezetének értelmében a Pénzügyminisztérium módszertani elvárásokat határoz meg az **Integrált Településfejlesztési Stratégia (ITS)**, valamint a Fenntartható Városfejlesztési Stratégia (FVS) jogszabály szerinti tartalmán felül, amely elvárások ITS-be és FVS-be történő beépítése a TOP Plusz projektek támogatásának feltétele. Az ITS-t és FVS-t a 2021-2027-es uniós ciklus elvárásainak megfelelő, a 2021-2027 programozási időszakban az egyes európai uniós alapokból származó támogatások felhasználásának rendjéről szóló 256/2021. (V. 18.) Korm. rendelet, a 314/2012. (XI. 8.) Korm. rendelet, valamint a Pénzügyminisztérium által kiadott módszertani kézikönyvnek megfelelően szükséges elkészíteni. Az Önkormányzat az ITS és FVS elkészítésére vonatkozóan Versenyszabályzat szerinti beszerzést folytatott le, amelynek eredményeképpen 2021. augusztus 31-én aláírásra került Szombathely Megyei Jogú Város Önkormányzata és a budapesti Városfejlesztés Zrt. között a vállalkozói szerződés. A dokumentumok elkészítésének határideje 2021. szeptember 30. volt, jelenleg azok véleményezése zajlik. A dokumentumokat az észrevételek, kért módosítások átvezetése után fogja tárgyalni a soron következő Közgyűlés.

Ezzel párhuzamosan lefolytatta az iroda a beszerzési eljárást az ún. **TOP Plusz Városfejlesztési Programterv (TVP)** elkészítésére is, amely dokumentum megléte a TOP Plusz pályázatok benyújtásának szintén előfeltétele. A Programtervet Szombathely Megyei Jogú Város Integrált Településfejlesztési Stratégiájával, Vas Megye Területfejlesztési Programjával és Vas Megye Integrált Területi Programjával összhangban szükséges elkészíteni. Szerződés szerinti határideje 2021. november 30.

A települési önkormányzatok gazdaság újraindítását célzó beruházásainak támogatásáról és egyes önkormányzatokat érintő Korm. határozatok módosításáról szóló - a gazdaság újraindítását célzó egyedi fejlesztési támogatásokról szóló 1448/2021. (VII.7.) Korm. határozattal összhangban kiadott - 1625/2021. (IX.3.) Korm. határozat értelmében Szombathely Megyei Jogú Várost **905.000.000.- Ft összegű vissza nem térítendő támogatás** illeti meg az alábbi projektek megvalósítására:

* belterületi útfejlesztések,
* Gyöngyös-patak hídrekonstrukció,
* a Vásárcsarnok környékének rekonstrukciója, kapcsolódó parkolók kialakítása,
* Víztorony és környezetének fejlesztése, II. ütem.

A támogatás lehívásához a Belügyminisztériumtól kapott tájékoztatásnak megfelelően 2021. szeptember 9-én Önkormányzatunk - az Ebr42 pályázati rendszerben – „Nyilatkozat”-ot nyújtott be az egyszerűsített költségtervre, várható üzemeltetési költségtípusokra, adólevonási jogra, és a támogatott tevékenységek kezdete-vége időpontokra vonatkozóan. A Nyilatkozat Támogató általi elfogadását követően, 2021. szeptember 15-én aláírásra került és ezzel hatályba lépett a Támogatói okirat, amellyel kezdetét vette a támogatott tevékenységek részletes bemutatását és a részletes költségtervet tartalmazó „Adatlap” elkészítése, amelyre 60 nap áll rendelkezésre. A megvalósítandó projektek tartalmát a Közgyűlés megismerte, és egyetértett az Adatlap e tartalom szerinti benyújtásával. Ennek határideje 2021. november 14. A tervezés a releváns irodák bevonásával folyamatban van.

**Szombathely Megyei Jogú Város Fenntartható Energia és Klíma Akcióterve (SECAP)** elkészült, már csak a következő uniós pénzügyi ciklusra tervezett fejlesztések beépítése és a forrástáblázat elkészítése hiányzik. A jövőbeli projektek véglegesítésének bizonytalansága miatt szerződésmódosítás történt, az új véghatáridő 2021. november 30.

A **Gothard-kastély** Modern Városok Program projektben a tervtanácsi és műemlékvédelmi hatósági egyeztetések nyomán többletfeladatok jelentkeztek, melyekkel kapcsolatban megtörtént a várható költségek összeállítása. A projekt jövőjéről döntéshozatal szükséges.

**A Szent Márton II.** MVP projekt lezárult, a fel nem használt kb. 200 millió Ft támogatás hamarosan visszafizetésre kerül, és egyeztetéseket követően más MVP célra felhasználhatóvá válik. A záró beszámoló benyújtásának végső határideje 2022. március 27.

A **Klímabarát Települések Szövetsége** folyamatosan szervez online tájékoztatókat szakmai kérdésekben és támogatási források bemutatására. A LIFE-MICACC projekt vízmegtartó megoldásokat bemutató szombathelyi rendezvényén Németh Ákos tanácsnok úr és az Iroda munkatársa, Győrffy Ágnes pályázati ügyintéző vett részt és adott elő.

A TOP **közösségi szinten irányított** **helyi fejlesztési programja (CLLD)** keretében valamennyi projekt rendelkezik támogatói okirattal és megkezdődött a megvalósítás.

A **Zarkaházi Szily-kastély fejlesztése a gyöngyöshermán-szentkirályi közösség számára** című projektben sikeres beszerzést követő szerződés alapján folyik a tervezés.

A **Játszóterek fejlesztése** projektben, melyet a SZOMPARK-kal konzorciumban valósít meg az Önkormányzat, befejeződött a tervezés, előkészítés alatt áll a közbeszerzési eljárás. A **Belvárosi közösségi tér fejlesztése** elnevezésű projekt tervezői szerződése aláírásra került, a tervezés elindult.

**A Tószer téri sportpálya közösségi célú fejlesztése** projektben a tervezés befejeződött, a kivitelezésre irányuló közbeszerzési dokumentáció előkészítés alatt áll.

**A gyöngyösszőlősi klubház fejlesztése** és **A Szedreskert szabadtéri közösségi rendezvénytérré fejlesztése** című CLLD pályázatok beruházásainak tervei elkészültek. **A Közösségi terek sportfunkciókkal való bővítése** című projekt tervei már rendelkezésre állnak, csakúgy, mint **A 11-es Huszár úti lakótelepen lévő közpark közösségi célú fejlesztése** című projekté. A fitnessparkok és a streetball pályák kivitelezésére vonatkozó közbeszerzési eljárás előkészítés alatt van.

**A DigIT-AGORA - Okos város, okos közösségek** című CLLD projektben az Önkormányzat konzorciumi tagként a projektmenedzsment és a szakmai terv beszerzése tevékenységeket végzi.

A nyilvánosság biztosítását az összes CLLD projektre nézve közösen szerzi be az iroda, mely beszerzés első körben eredménytelen lett, amely miatt minden érintett projektben kezdeményezték a soron következő mérföldkő eltolását. A módosítási kérelmek hiánypótlása folyamatban van. Az új beszerzési eljárás időközben sikeresen lezajlott.

Külső, támogatásban nem részesülő partnerként részt vesz az Önkormányzat a **SMACKER** nevű nemzetközi projektben, ahol az igényvezérelt közösségi közlekedés eszközeivel van lehetősége a városnak megismerkedni, és a BME, mint külső szakértő együttműködésével kidolgozni egy akciótervet reális igényvezérelt közlekedési megoldások bevezetésére.

A Horizont2020-as **JUSTNature** projekt megvalósítása 2021. szeptember 1-jén megkezdődött. A menedzsment csapat az 54 hónapos projekt ütemtervén, a megvalósítás lépéseinek felállításán és a helyi támogató csoport tagjainak kiválasztásán és meghívásán dolgozik.

A **Nemzeti Befektetési Ügynökség (HIPA)** folyamatosan közvetít beruházói érdeklődéseket Szombathelyre. A 2021. július 28-án Szombathelyen járt nagyvállalattal azóta is folyamatos a kapcsolat adatszolgáltatás vonatkozásában. Időközben további első körös megkeresések voltak.

A **Let’s Colour 2021** felhíváson „vigaszdíjként” kaptunk 54 liter favédő olajat, amelyet a SZOMPARK fog felhasználni játszóterek faelemeinek védelmére.

Az EMMI támogatáskezelőjének **Tér-Zene** felhívására pályázat került benyújtásra 7.500.000 Ft-ra, melyből 30 szabadtéri koncertet lehet megvalósítani 12 hónap alatt. A pályázat támogatást nyert, a támogatói okirat alapján megkezdődött a megvalósítás előkészítése az AGORÁ-val és a MMIK Kft-vel.

A „**Gazdaság-és foglalkoztatásfejlesztési partnerség a Szombathelyi járás területén**” című projekt megvalósítása folyamatos. A Paktum Irányító Csoportnak a projekt meghosszabbításáról szóló döntése alapján kérelmeztük a projekthosszabbítást, amelyre vonatkozó Támogatási szerződés módosítás 2021. szeptember 23-án aláírásra került. A partnereknél a projekt megvalósítása, a szakmai tevékenység folyamatos.

A „**Szombathely fenntartható mobilitási tervének elkészítés (SUMP)”** projektben 2021. szeptember-október-november hónapok folyamán a tervet készítő Trenecon Kft. forgalomszámlálást, személyes megkérdezést, valamint ún. háztartásfelvételt végez Szombathelyen. Október 12-én a Trenecon Kft. megtartotta az első workshopot, amelyre a Szombathely közlekedésével bármely szakmai szempontból érintett szervezeteit hívtuk meg, az Önkormányzat és a Hivatal részéről 5 fő vett részt.

A **TOP-6.2.1-15-SH1-2016-00002** azonosító számú, **„Óvoda fejlesztések Szombathelyen”** elnevezésű projekt esetében az elmúlt időszakban 1 óvoda volt érintett:

* a **Gazdag Erzsi Óvoda:** (Szkendó Építő és Mélyépítő Mérnöki Kft.) A kivitelező a munkát 2021. szeptember 20-án készre jelentette, ez alapján elindult a műszaki átadás-átvétel, melynek maximális időtartama jogszabály alapján 30 nap, tehát legkésőbb 2021. október 20-ig lezárásra kerül. Az eredményes műszaki átadás-átvételt követően nyújtható be a használatbavételi engedély kérelem, melynek jogszabály szerinti ügyintézési határideje 15 nap, mely határidőbe nem számít be a hiánypótlás, illetve a szakhatósági ügyintézés időtartama, (vagy pl. az eljárás szüneteltetése), így az eddigi gyakorlat szerint ez összességében 30-60 nap közötti időtartamra tehető.

2021. október 6-án megrendezésre került a projekt sajtónyilvános záró eseménye.

A **TOP-6.2.1-19-SH1-2019-00001** azonosító számú, **„Új bölcsőde építése Szombathelyen"** elnevezésű projekt esetében az első közbeszerzési eljárás eredménytelenül zárult, a beérkezett ajánlatok meghaladták a rendelkezésre álló fedezetet, ezért vezetői döntés alapján az eljárást újból meg kell indítani. Jelenleg a második közbeszerzési eljárás megindítása van folyamatban 2021. november 3-i ajánlattételi határidővel.

A **TOP-6.1.3-15-SH1-2016-00001** azonosító számú **„Szombathelyi Vásárcsarnok felújítása”** elnevezésű projekt esetében 2021.szeptember 28-án benyújtásra került a Savaria Városfejlesztési Nonprofit Kft., mint projektmenedzsment szervezet részéről a kötelezően előírt nyilvánosság biztosítása tevékenység elvégzéséről szóló beszámoló, illetve a projektmenedzsment tevékenység elvégzéséről szóló beszámoló. A végszámla kiállításához a szakmai teljesítési igazolás kiállításra került, a számla beérkezett.

A **KEOP-4.10.0/U/15-2015-0006** azonosító számú **„A szombathelyi Oladi Általános Iskola uszodájának fejlesztése”** projekt esetében 2021.május 20-án az 5. sorszámú Záró Projekt Fenntartási Jelentés benyújtásra került, a három indikátor érték közül egy, a megújuló energiahordozó felhasználás mennyisége nem érte el a szükséges 75%-ot, ezért várhatóan a Támogató szabálytalansági eljárást fog kezdeményezni az Önkormányzat ellen, amely a támogatási összeg bizonyos mértékű visszafizetését vonja maga után. Az uszodában a hőszivattyút nem az előírt módon használták, illetve az indikátor érték nagy valószínűséggel túlbecslésre került. 2021. október 1-jén megkeresés érkezett az ITM-ből, hogy vizsgálja felül az Önkormányzat a 3-5. számú projekt fenntartási jelentés tényértékeit, jelenleg ez van folyamatban.

A **TOP-6.5.1-15-SH1-2016-00003** számú, **„Neumann János Általános Iskola felújítása”** projekt esetében az 5 évesfenntartási időszak első jelentésbenyújtási kötelezettsége elérkezett, 2021. október 1-jén beküldésre került az első fenntartási jelentés. A Városfejlesztési Kft., mint projektmenedzser adatszolgáltatását energetikai szakértő bevonásával támogatja az Önkormányzat.

Az **AMN/2021/0042** számú, **„2021. évi Autómentes Nap”** pályázat 2021. augusztus 10-én került benyújtásra. A 2021. szeptember 14-én nyilvánossá vált egyedi támogatási igényekhez kapcsolódó miniszteri döntési listán azonban Szombathely Megyei Jogú Város Önkormányzata nem szerepelt, támogatásban nem részesült, ezért a 2021. évi Autómentes Nap megtartásához a Polgármester 500.000.- Ft összegű hozzájárulást biztosított. Az Autómentes Nap 2021. szeptember 22-én került megrendezésre az AGORA szervezésében, amelyről szóló tájékoztatót az érintett bizottságok előző hónapban tárgyalták.

A **TOP-6.4.1-15-SH1-2016-00001** számú **„Szombathely Megyei Jogú Város kerékpárosbarát fejlesztése”** című projekt projektfejlesztés végi Támogatási Szerződése 2021. augusztus 18-án lépett hatályba. A kerékpártámaszokra vonatkozó közbeszerzés sikeresen, míg a közbringa beszerzés közbeszerzési eljárása eredménytelenül zárult. A Közgyűlés 2021. szeptember 30-i ülésén hozott döntése alapján kezdeményezésre került a közbringa projektelem elhagyása a Közreműködő Szervezetnél.

A **TOP-6.5.1-16-SH1-2018-00001** számú **„Maros és Pipitér Óvoda energetikai korszerűsítése”** projektben a hőszivattyúk beépítése megtörtént, a kivitelezés befejeződött. A 100%-os kivitelezéshez tartozó mérföldkő dátuma 2021. október 29., ezt követő 30 napon belül kerül megtartásra a képzés az üzemeltetéssel kapcsolatban.

A **TOP-6.5.1-16-SH1-2018-00002** számú **„Oladi Szakgimnázium és Szakközépiskola energetikai korszerűsítése”** projekt kivitelezése zajlik. A 25%-os készültséget – a hozzá tartozó mérföldkő elérésének dátuma (2021.10.29.) előtt – elérte az Önkormányzat.

Az **NKA Hangfoglaló Könnyűzene Támogató Program Kollégiuma** által kiírt pályázati felhívásra Szombathely Megyei Jogú Város Önkormányzata **„Stratégia alkotás és a szombathelyi könnyűzenei élet fejlesztési koncepciójának kidolgozása”** címmel nyújtott be pályázatot 2020. november 23-án, mely 1 millió forint támogatásban részesült. A projekt megvalósítása folyamatban van, a koncepció készül. Határidő: 2021. december 31.

A **„Multifunkcionális közszolgáltatási telephely fejlesztése Szombathelyen”** című projekt kapcsán az irodaház építése befejeződött, a projekt jelen ütemezés szerint 2021. december 27-ig tart. Az előrehaladási jelentés 2021. szeptember 13-án az ITM felé benyújtásra került.

A **TOP-6.3.1-15-SH1-2016-00001** jelű, **„Szombathely Szent László király utcai felhagyott iparterület fejlesztése”** című projekt záró szakmai és pénzügyi beszámolói beküldésre kerültek. 2021. június 1-jén jóváhagyásra került az utolsó módosítási igény, amelyben a végleges műszaki tartalom került megerősítésre. A projekt fenntartási szakaszba lépett 2021. december 7-én.

A **TOP-6.1.4-16-SH1-2017-00001 „Képtár turisztikai célú felújítása”** című projektben a kivitelezés befejeződött, a műtárgyvilágítás felszerelésre került és a műszaki átadás-átvételi eljárás befejeződött. Az eszközbeszerzés egy részére, a tárlatvezető applikáció beszerzésére a közbeszerzési eljárás előkészítése folyamatban van. A projektben keletkezett maradványösszeget az épület mellékhelyiségeinek felújítására fordítja a projektgazda, ennek előkészítése is zajlik.

A **TOP-6.1.4-16-SH1-2017-00003 „Víztorony és környezetének turisztikai célú fejlesztése”** című pályázat kapcsán a záró szakmai beszámoló benyújtása megtörtént, a jóváhagyását követően kezdődik meg a projekt fenntartási szakasza.

A **TOP-6.1.4-16-SH1-2017-00004** jelű **„Schrammel Imre életművének méltó elhelyezése Szombathelyen**” című projekt esetében a kivitelezési munkák 100%-os készültségi szinten állnak, a műszaki átadási eljárás lezárult. A projekt zárásával kapcsolatban állásfoglalás kérés történt a Közreműködő Szervezettől, hogy a kapcsolódó Képtár felújítására irányuló projekt zárása előtt lezárható-e a Schrammel projekt, ha a közös tevékenységek megvalósításra kerültek és így megfel-e a Felhívásban foglalt előírásoknak.

A **TOP-6.1.1-15-SH1-2016-00001 „A szombathelyi Északi Iparterület fejlesztése”** címűprojekt keretében tervezett beruházás elkészült. Mindegyik szakmai beszámoló benyújtásra került, beleértve a záró szakmai beszámolót is, amely még nem került támogató általi jóváhagyásra.

A **TOP-6.5.2-15-SH1-2016-00001** jelű, **„Megújuló Szombathely – tiszta energia saját erőből”** projekt esetében 2021.09.30-án újabb módosítási kérelem beküldésére került sor, mivel a mérföldkő időpontjáig még nem érkeztek meg a szükséges engedélyek. A 3. mérföldkő dátumát 2021. október 30-ra kérte az Önkormányzat módosítani.

Az **„Új Városliget építése Szombathelyen”** című projektet érintően 2021. augusztus 12-én lefolytatott záró utánkövetéses helyszíni ellenőrzése, 2021. október 4-én lezárásra került.

A helyszíni ellenőrzés során a jegyzőkönyvben rögzített, Kedvezményezett által teljesítendő intézkedések a benyújtott alátámasztó dokumentumok alapján elfogadásra kerültek. A projekt tekintetében továbbra is iratmegőrzési kötelezettség áll fenn 2021. december 11-ig.

**„A Körmendi út – Óperint utcai szociális célú rehabilitáció”** című projektet érintően 2021. augusztus 12-én záró utánkövetéses helyszíni ellenőrzésre került sor. Az ellenőrzés során hiányosság feltárás nem történt. A projekt lezárult, a fenntartási időszak befejeződött. Iratmegőrzési kötelezettség 2021. december 11-ig áll fenn, amely a konzorciumi partnerekre vonatkozik.

A **TOP-6.4.1-15-SH1-2019-00003** számú, **"Szombathely és Vép településeket összekötő kerékpárút megépítése"** és a **TOP-6.4.1-15-SH1-2019-00004** számú, **„Szombathely és Balogunyom településeket összekötő kerékpárút megépítése”** című projektekben az elfogadott Kerékpárforgalmi Hálózati Terv (KHT) alapján elkészültek az engedélyezési szintű tervek. A Támogató írásos állásfoglalása szerint a megalapozó dokumentum elkészítése nem kötelező, a költségvetésben erre a tevékenységre előirányzott összeg átcsoportosítható más költségvetési sorra. A Tervzsűri észrevételeinek és javaslatainak áttekintése után a Tervező szakmai véleményezést készített, amit Kedvezményezett megküldött Támogató részére. Támogató jóváhagyólag tudomásul vette a Tervező szakmai véleményét és a tervdokumentáció véglegesítésre került.

A Szombathely-Balogunyomot összekötő szakasz felülvizsgálata során derült ki, hogy a GYSEV saját fejlesztése során nem vette figyelembe a már érvényes építési engedéllyel és kiviteli tervvel rendelkező tárgyi fejlesztést, és a balogunyomi vasúti megállónál (kerékpárút vasúti átkötésénél) ún. balizokat (speciális jeladókat) telepített a sínpár közé, pontosan a kerékpárút tervezett átvezetési nyomvonalában. A GYSEV a balizokat áthelyezte, a kiviteli tervek elfogadása folyamatban van.

2021. október 5-én benyújtásra kerültek a Savaria Városfejlesztési Nonprofit Kft. részéről a kötelezően előírt projektmenedzsment tevékenység elvégzéséről szóló beszámolók. A végszámla kiállításához a szakmai teljesítési igazolások kiállításra kerültek, a számlák beérkeztek.

„**A Ferenczy utca hiányzó szakaszának kiépítése**” című projektet érintő kivitelezői közbeszerzésre vonatkozóan a Közbeszerzési Felügyeleti Főosztály (KFF) hiánypótlása zajlik. A projekttel kapcsolatban támogatási szerződés módosítási kérelem került benyújtásra, a mérföldkövek és a projektzárás időpontok módosítása tárgyában. A projekttel kapcsolatban az 1. sz. Szakmai Beszámoló 2021. október 6-án jóváhagyásra került.

A **TOP-6.9.1-15-SH1-2016-00001** számú, **"Társadalmi együttműködést elősegítő komplex programok az Óperint városrészen"** című projekt záró szakmai beszámolója és záró kifizetési igénylése 2021. október 7-én beküldésre került.

Az **Informatikai Iroda** az előző Közgyűlés óta eltelt időszakban napi szinten felügyelte és karbantartotta a hivatali munkához szükséges számítógépeket és egyéb informatikai, infokommunikációs eszközöket, valamint a helyi hálózatot. Ellátta az üzemeltetési, valamint az elektronikus ügyintézéssel kapcsolatos feladatokat. Az ügyintézők részére rendszeres informatikai támogatást biztosított a napi feladatok során.

Gondoskodott a hivatali kapuval kapcsolatos adminisztrációs feladatok végrehajtásáról. Elvégezte a szükséges adatarchiválásokat, továbbá az adatmentéseket. Közreműködött az önkormányzati rendeletek elektronikus közzétételében. Az egyes osztály-, illetve irodaszintű szervezeti egységekkel együttműködve ellátta a város honlapjának működtetését, a szükséges frissítések átvezetését, illetve a közérdekű adatok elektronikus közzétételét.

A **Belső Ellenőrzési Iroda** tevékenységéről az alábbi tájékoztatást adta az iroda vezetője:

A beszámolási időszakban Szombathely Megyei Jogú Város Önkormányzata 2021. évi belső ellenőrzési tervének, valamint Szombathely Megyei Jogú Város Önkormányzata által alapított és fenntartott intézményekre vonatkozó 2021. évi felügyeleti ellenőrzési terv ütemezésének megfelelően kerültek lefolytatásra a vizsgálatok.

2021. szeptember hónapban befejeződtek az alábbi témakörben lefolytatott ellenőrzések:

* A szombathelyi nemzetiségi önkormányzatoknál az önkormányzatok gazdálkodási kereteinek kialakítása, gazdálkodása és feladatellátása jogszabályoknak való megfelelősége, a tervezés, operatív gazdálkodás, beszámolás szabályszerűségének, valamint a belső kontrollrendszer kialakításának vizsgálata;
* A Belső kontrollrendszer elemei – kontrollkörnyezet, kockázatkezelés, kontrolltevékenységek, információ és kommunikáció, monitoring tevékenység - szabályszerűségének vizsgálata az alábbi, helyi önkormányzati alszektorba tartozó szervezeteknél:
* Szombathelyi Képző Központ Közhasznú Nonprofit Kft.
* Savaria Turizmus Nonprofit Kft.

A vizsgálat célja annak megállapítása volt, hogy az érintett gazdasági társaságoknál a belső kontrollrendszer elemeinek kialakítása a hatályos jogszabályoknak megfelelően szabályozott-e, és a működése megfelel-e a belső szabályzatoknak.

Jelenleg a Savaria Szimfonikus Zenekar 2016-2020. gazdasági évekre vonatkozó költségvetési gazdálkodása szabályszerűségének vizsgálatát végzi a Belső Ellenőrzési Iroda az alábbi szempontok szerint:

* A gazdálkodás szervezettsége, célszerűsége,
* Az intézmény pénzügyi gazdálkodása,
* Számviteli előírások érvényesülése,
* Az intézményi vagyon változásának értékelése,
* A leltározás és a selejtezés ellenőrzése,
* A belső kontrollrendszer kialakítása és működtetése,

A vizsgálat várhatóan november elején fejeződik be.

Kérem a Tisztelt Közgyűlést tájékoztatóm elfogadására.

**Szombathely, 2021. október „ ”**

 **/: Dr. Károlyi Ákos :/**

**HATÁROZATI JAVASLAT**

**.…/2021. (X. 28.) Kgy. számú határozat**

A Közgyűlés a törvényesség helyzetéről és a hatósági munkáról, valamint a Hivatal tevékenységéről szóló tájékoztatót elfogadja.

**Felelős:** Dr. Károlyi Ákos jegyző

**Határidő:** azonnal